[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.3.2008

COM(2008) 88 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με την προσαρμογή των αλιευτικών ποσοστώσεων για το γάδο στη Βαλτική Θάλασσα, οι οποίες πρόκειται να κατανεμηθούν στην Πολωνία (υποδιαιρέσεις 25-32, ύδατα ΕΚ) από το 2008 έως το 2011

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης

- Στόχοι της πρότασης

Σκοπός της παρούσας πρότασης είναι να καθορίσει τους κανόνες και τις προϋποθέσεις για την αφαίρεση της ποσότητας γάδου που αλιεύτηκε καθ’υπέρβαση της ποσόστωσης που κατανεμήθηκε στην Πολωνία για το 2007 όσον αφορά το γάδο στις υποδιαιρέσεις 25-32.

- Γενικό πλαίσιο

Ο κανονισμός (EK) αριθ. 1941/2006 του Συμβουλίου της 11ης Δεκεμβρίου 2006 περί καθορισμού, για το 2007, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στη Βαλτική Θάλασσα[1], καθορίζει ποσόστωση για την ποσότητα γάδου που δύναται να αλιεύεται στη Βαλτική Θάλασσα το 2007από σκάφη που φέρουν σημαία Πολωνίας.

Ο κανονισμός (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής περιγράφει τη διαδικασία που πρέπει να ακολουθείται σε περίπτωση υπεραλίευσης των ετήσιων ποσοστώσεων.

Σύμφωνα με τα επίσημα στοιχεία σχετικά με τα αλιεύματα γάδου στις υποδιαιρέσεις 25-32 από σκάφη της Πολωνίας το 2007, η εθνική ποσόστωση υπεραλιεύθηκε κατά 8.000 τόνους.

Κατά τη σύνοδο του Συμβουλίου Αλιείας στις 23 Οκτωβρίου 2007, η Πολωνία αναγνώρισε την ανάγκη να αναπτυχθούν και να εφαρμοστούν σχέδια δράσης με στόχο την αντιμετώπιση των υφιστάμενων ελλείψεων στο εθνικό της σύστημα ελέγχου και των βαθύτερων λόγων στους οποίους οφείλεται η εσφαλμένη αναφορά ή η λαθραία αλίευση ποσοτήτων γάδου στη Βαλτική Θάλασσα. Με βάση τη δέσμευση αυτή και την ανάγκη να αντιμετωπιστούν οι δυσκολίες που συναντά η Πολωνία στην εφαρμογή των μέσων της ΚΑΠ μετά την προσχώρησή της στην Κοινότητα και λόγω των συνεπειών που θα επέφερε η εφαρμογή του άρθρου 5 του κανονισμού (ΕΚ) αριθ. 847/96 του Συμβουλίου στον αλιευτικό τομέα στην Πολωνία στην εν λόγω περίπτωση, η Επιτροπή δήλωσε ότι είναι έτοιμη να δείξει ευελιξία όσον αφορά την επιστροφή της καθ’ υπέρβαση αλιευθείσας ποσόστωσης για το 2007, εφόσον τα σχέδια δράσης και η εφαρμογή τους πληρούν τις απαιτήσεις κατά τρόπο ικανοποιητικό για την Επιτροπή. Κατά συνέπεια, η Επιτροπή προτείνει η υπέρβαση της ποσόστωσης για το 2007 να επιστραφεί σε χρονικό διάστημα τεσσάρων ετών.

Το Συμβούλιο καλείται να εγκρίνει τον κανονισμό βάσει του οποίου καθορίζεται η αφαίρεση της ποσότητας που έχει αλιευθεί καθ’ υπέρβαση της ποσόστωσης η οποία έχει κατανεμηθεί στην Πολωνία για το γάδο στις υποδιαιρέσεις 25-32, για χρονικό διάστημα τεσσάρων ετών. Αυτό είναι απαραίτητο για την παρέκκλιση από το άρθρο 5 του κανονισμού (ΕΚ) αριθ. 847/96 του Συμβουλίου.

- Ισχύουσες διατάξεις στον τομέα της πρότασης

Κανονισμός (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής

Κανονισμός (ΕΚ) αριθ. 847/96 του Συμβουλίου της 6ης Μαΐου 1996 που αφορά τη θέσπιση συμπληρωματικών όρων για την ετήσια διαχείριση των TAC και των ποσοστώσεων

- Συνάφεια με άλλες πολιτικές και στόχους της Ένωσης

Τα προτεινόμενα μέτρα έχουν καταρτιστεί σύμφωνα με τους στόχους της κοινής αλιευτικής πολιτικής και συνάδουν με την πολιτική της Κοινότητας για την αειφόρο ανάπτυξη.

Διαβούλευση με τα ενδιαφερομενα μερη και εκτιμηση του αντίκτυπου

- Διαβούλευση με τα ενδιαφερόμενα μέρη

Χωρίς αντικείμενο.

- Συγκέντρωση και χρησιμοποίηση των εκτιμήσεων εμπειρογνωμόνων

Με βάση τις επίσημες εκθέσεις αλιευμάτων από την Πολωνία για το διάστημα της σχετικής περιόδου διαπιστώθηκε ότι η ποσόστωση για τον γάδο στις υποδιαιρέσεις 25-32 που κατανεμήθηκαν στην Πολωνία για το 2007, υπεραλιεύθηκε κατά 8.000 τόνους.

- Εκτίμηση του αντίκτυπου

Χωρίς αντικείμενο.

Νομικά στοιχεια της προτασησ

- Νομική βάση

Νομική βάση της παρούσας πρότασης είναι ο κανονισμός (ΕΚ) αριθ. 2847/1993 του Συμβουλίου, και ιδίως το άρθρο 23 παράγραφος 2.

Δημοσιονομικές επιπτωσεισ

Η πρόταση δεν έχει επιπτώσεις στον κοινοτικό προϋπολογισμό.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

της

σχετικά με την προσαρμογή των αλιευτικών ποσοστώσεων για το γάδο στη Βαλτική Θάλασσα, οι οποίες πρόκειται να κατανεμηθούν στην Πολωνία (υποδιαιρέσεις 25-32, ύδατα ΕΚ) από το 2008 έως το 2011

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2847/1993 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής[2], και ιδίως το άρθρο 23 παράγραφος 2,

την πρόταση της Επιτροπής,

Εκτιμώντας τα ακόλουθα:

1. Δυνάμει του κανονισμού (ΕΚ) αριθ. 1941/2006 του Συμβουλίου της 11ης Δεκεμβρίου 2006 για τον καθορισμό, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στη Βαλτική Θάλασσα για το 2007[3], κατανεμήθηκαν στην Πολωνία αλιευτικές ποσοστώσεις για το γάδο στη Βαλτική Θάλασσα για το 2007.

2. Δυνάμει του κανονισμού (ΕΚ) αριθ. 804/2007 της Επιτροπής[4], θεωρείται ότι έχει εξαντληθεί η ποσόστωση που έχει κατανεμηθεί στην Πολωνία για το 2007 για τα αλιεύματα γάδου στην Ανατολική Βαλτική Θάλασσα (υποδιαιρέσεις 25-32, ύδατα ΕΚ). Συνεπώς, βάσει του εν λόγω κανονισμού, απαγορεύτηκε από την 12η Ιουλίου 2007 η αλιεία για το εν λόγω απόθεμα στη Βαλτική Θάλασσα από σκάφη τα οποία φέρουν τη σημαία της Πολωνίας.

3. Με βάση τα στοιχεία που είχε στη διάθεσή της, η Επιτροπή εκτίμησε τον Ιούλιο του 2007 ότι τα αλιεύματα γάδου στην Ανατολική Βαλτική Θάλασσα (υποδιαιρέσεις 25-32, ύδατα ΕΚ) από σκάφη τα οποία φέρουν σημαία Πολωνίας ήταν τρεις φορές περισσότερα από εκείνα τα οποία είχε αρχικά δηλώσει η Πολωνία. Επιπλέον, τα αλιευτικά σκάφη τα οποία φέρουν σημαία Πολωνίας εξακολούθησαν να αλιεύουν το εν λόγω απόθεμα ακόμη και μετά την απαγόρευση, υπερβαίνοντας έτσι ακόμη περισσότερο την ποσόστωση που είχε κατανεμηθεί στην Πολωνία για το 2007.

4. Κατόπιν σειράς συσκέψεων με αντικείμενο τεχνικά ζητήματα μεταξύ των πολωνικών αρχών και της Επιτροπής με στόχο τον καθορισμό εξακριβωμένης ποσότητας αλιευμάτων που έχουν αλιευθεί καθ’ υπέρβαση, η Πολωνία κοινοποίησε την υπέρβαση της ποσόστωσης κατά 8.000 τόνους.

5. Το άρθρο 23 παράγραφος 2 του κανονισμού (EΟΚ) αριθ. 2847/1993 προβλέπει ότι το Συμβούλιο θεσπίζει κανόνες για την αφαίρεση, από τις ετήσιες ποσοστώσεις, των ποσοτήτων που έχουν αλιευθεί καθ’ υπέρβαση. Οι κανόνες αυτοί θεσπίζονται σύμφωνα με τους στόχους και τις στρατηγικές διαχείρισης της κοινής αλιευτικής πολιτικής (ΚΑΠ), και λαμβάνουν υπόψη, κατά προτεραιότητα, το βαθμό της υπεραλίευσης και τη βιολογική κατάσταση των σχετικών πόρων.

6. Τέτοιου είδους κανόνες έχουν θεσπιστεί βάσει του κανονισμού (ΕΚ) αριθ. 847/96 του Συμβουλίου της 6ης Μαΐου 1996 που αφορά τη θέσπιση συμπληρωματικών όρων για την ετήσια διαχείριση των TAC και των ποσοστώσεων[5]. Σύμφωνα με το άρθρο 5 του εν λόγω κανονισμού οι ποσότητες που υπερβαίνουν τις ετήσιες ποσοστώσεις αφαιρούνται από τις ποσότητες του ίδιου αποθέματος κατά το επόμενο έτος.

7. Τα κύρια αίτια της υπεραλίευσης γάδου από σκάφη τα οποία φέρουν σημαία Πολωνίας είναι το ανεπαρκές σύστημα ελέγχου και επιβολής και ένας στόλος του οποίου το δυναμικό αλίευσης γάδου είναι δυσανάλογο σε σχέση με τις αλιευτικές δυνατότητες τις οποίες χορηγεί ετησίως το Συμβούλιο στην Πολωνία.

8. Για τη σφαιρική αντιμετώπιση των σοβαρών ελλείψεων στην εφαρμογή της κοινής αλιευτικής πολιτικής από την Πολωνία, οι οποίες έχουν ως αποτέλεσμα, ειδικότερα, την εσφαλμένη αναφορά ή τη λαθραία αλίευση ποσοτήτων γάδου στην Ανατολική Βαλτική Θάλασσα και για να αποφευχθεί η εκ νέου υπεραλίευση του γάδου που σημειώθηκε το 2007, η Πολωνία δεσμεύθηκε να θεσπίσει και να εφαρμόσει εθνικά σχέδια δράσης, τα οποία περιλαμβάνουν την άμεση λήψη μέτρων για τη βελτίωση των συστημάτων ελέγχου και επιβολής σύμφωνα με τα κοινοτικά πρότυπα και ειδικά μέτρα για την προσαρμογή της ικανότητας των πολωνικών στόλων, ώστε να επιτευχθεί η ισορροπία μεταξύ της ικανότητας αυτής και των αλιευτικών δυνατοτήτων που έχουν χορηγηθεί στην Πολωνία για το γάδο στη Βαλτική Θάλασσα.

9. Με βάση τη δέσμευση αυτή και δεδομένου του υψηλού ποσοστού υπεραλίευσης και των κοινωνικοοικονομικών συνεπειών που θα προκύψουν σε περίπτωση άμεσης επιστροφής, ενδείκνυται η παρέκκλιση από το άρθρο 5 του κανονισμού (ΕΚ) αριθ. 847/96 και η θέσπιση ειδικών κανόνων για την αφαίρεση των ποσοτήτων που έχουν αλιευθεί καθ’ υπέρβαση.

10. Συνεπώς, η ποσότητα γάδου που αλιεύθηκε καθ’ υπέρβαση από την Πολωνία το 2007 πρέπει να αφαιρεθεί από την ποσόστωση της Πολωνίας για περίοδο τεσσάρων ετών, ώστε να μειωθούν οι κοινωνικοοικονομικές συνέπειες, ιδίως το πρώτο έτος.

11. Η Επιτροπή πρέπει να αξιολογήσει την εφαρμογή των εθνικών σχεδίων δράσης τα οποία ενέκρινε η Πολωνία. Σε περίπτωση που δεν τηρηθούν τα μέτρα και τα χρονοδιαγράμματα τα οποία προβλέπονται στα σχέδια, το Συμβούλιο δύναται να τροποποιήσει τους κανόνες σχετικά με την αφαίρεση των ποσοτήτων οι οποίες αλιεύθηκαν καθ’ υπέρβαση.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τους σκοπούς του παρόντος κανονισμού, ως «ποσότητα που αλιεύθηκε καθ’ υπέρβαση το 2007» νοείται η ποσότητα κατά την οποία η Πολωνία υπερέβη την ποσόστωση που της κατανεμήθηκε για το γάδο ( Gadus morhua ) στη Βαλτική Θάλασσα (υποδιαιρέσεις 25-32, ύδατα ΕΚ) για το έτος 2007.

Άρθρο 2

Κατά παρέκκλιση από το άρθρο 5 του κανονισμού (ΕΚ) αριθ. 847/96 οι ποσοστώσεις γάδου ( Gadus morhua ) στη Βαλτική Θάλασσα (υποδιαιρέσεις 25-32, ύδατα ΕΚ) που πρέπει να κατανεμηθούν στην Πολωνία από το 2008 έως το 2011 θα μειωθούν για τετραετή περίοδο σύμφωνα με την ακόλουθη μέθοδο:

α) για το έτος 2008, επιβάλλεται μείωση ποσοστού 10 % της ποσότητας που υπεραλιεύθηκε κατά το έτος 2007, και

β) για τα έτη 2009, 2010 και 2011, θα επιβληθούν μειώσεις ποσοστού 30 % της ποσότητας που υπεραλιεύθηκε το 2007.

Άρθρο 3

1. Η Πολωνία θεσπίζει και εφαρμόζει εθνικά σχέδια δράσης σχετικά με τον έλεγχο και την αναδιάρθρωση των στόλων, στα οποία περιλαμβάνονται, ειδικότερα, μέτρα με στόχο:

α) την ενίσχυση του ελέγχου των αλιευτικών δραστηριοτήτων, ειδικότερα για εκείνο το μέρος του στόλου για το οποίο ο γάδος αποτελεί ουσιαστικό μέρος των αλιευμάτων·

β) τη βελτιωμένη επιβολή των κοινοτικών και εθνικών κανόνων διατήρησης και ειδικότερα των ορίων αλιευμάτων·

γ) την προσαρμογή της ικανότητας εκείνου του μέρους του στόλου για το οποίο ο γάδος αποτελεί ουσιαστικό μέρος του αλιευμάτων.

2. Η Επιτροπή αξιολογεί σε ετήσια βάση την εφαρμογή των εθνικών σχεδίων δράσης για τα οποία γίνεται λόγος στην παράγραφο 1. Σε περίπτωση που δεν ληφθούν τα δέοντα μέτρα, το Συμβούλιο μπορεί, βάσει πρότασης της Επιτροπής, να τροποποιήσει τη μέθοδο μείωσης για την οποία γίνεται μνεία στο άρθρο 2 στοιχεία α) και β).

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 367 της 22.12.2007, σ. 1.

[2] ΕΕ L 261 της 20.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1098/2007 (ΕΕ L 248 της 22.9.2007, σ. 1).

[3] ΕΕ L 367 της 22.12.2006, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 754/2007 (ΕΕ L 172 της 30.6.2007, σ. 26).

[4] ΕΕ L 180 της 10.7.2007, σ. 3.

[5] ΕΕ L 115 της 9.5.1996, σ. 3